Тэма. Сказы з аднароднымі членамі, знакі прыпынку.
Мэты: сістэматызаваць і паглыбіць веды пра сінтаксічныя прыметы сказаў з аднароднымі членамі, пунктуацыйныя нормы пры пісьмовым афармленні сказаў з аднароднымі членамі і абагульняльнымі словамі пры аднародных членах сказа; замацаваць уменне адрозніваць аднародныя азначэнні ад неаднародных; развіваць уменні вызначаць сінтаксічныя прыметы і асаблівасці будовы сказаў з аднароднымі членамі, правільна ставіць і тлумачыць знакі прыпынку ў іх; удасканальваць навык сінтаксічнага разбору сказаў з аднароднымі членамі; ствараць сітуацыі для развіцця самастойнасці вучняў; выхоўваць любоў да роднага краю, уменне бачыць прыгажосць прыроды Бярэзіншчыны.
Тып урока: паўтарэнне і сістэматызацыя вывучанага.
Педагагічныя тэхналогіі: выкарыстанне ІКТ, элементы тэхналогіі развіцця крытычнага мыслення праз чытанне і пісьмо..
Скразная тэма: насельнікі прыбярэзінскіх лясоў.



Ход урока
1. Арганізацыйны момант.
1. Паведамленне тэмы і мэты ўрока.
Настаўнік. Не так даўно – у 2009 годзе – у выдавецтве “Літаратура і мастацтва” выйшла кніга апавяданняў “Зацугляны шчупак” (слайд №1) Аўтар яе - наш знакаміты зямляк і аднавясковец Рыгор Ігнаценка (слайд №2). На першы погляд, гэта кніга пра заўзятых паляўнічых і рыбаловаў, якія акунуліся ў стыхію прыроды, ведаюць шмат прыёмаў свайго рамяства. І разам з тым, чытаючы твор за творам, мы прыходзім да высновы, што героі апавяданняў Рыгора Ігнаценкі – выдатныя знаўцы жывой прыроды, якія з вялікай  ўвагай і любоўю адносяцца да навакольнага асяроддзя.  А розныя кур’ёзныя, смешныя выпадкі, якія здараюцца з імі на кожным кроку, проста перашкаджаюць ім нешта ўпаляваць. Вы добра ведаеце пра гэта, бо самастойна чыталі апавяданні з кнігі. 
Сёння творы Рыгора Ігнаценкі дапамогуць вам паўтарыць і замацаваць тэму па мове – “Сказы з аднароднымі членамі, знакі прыпынку” (слайд №3). 
Выберыце з прапанаваных мэт урока тыя, якія адпавядаюць нашай сённяшняй сустрэчы: узнавіць звесткі пра аднародныя члены, паўтарыць правілы пастаноўкі знакаў прыпынку пры аднародных членах, убачыць вачамі аўтара прыгажосць жывой прыроды Бярэзіншчыны (слайд №4)
1. Узнаўленне ведаў па тэме. 
Франтальнае апытванне: Вашай увазе прапанавана схема (слайд №5). Абапіраючыся на веды, атрыманыя раней, паспрабуем дапоўніць фразы.
Прыметы аднароднасці
1. Звязаны … (злучальнай) сувяззю.
1. Адносяцца да … (аднаго і таго ж) слова.
1. Характарызуюць прадмет … (з аднаго боку).
1. Аднолькавыя - … , … , … (пытанне, часціна мовы, сінтаксічная роля).
А цяпер давайце па схемах узновім правілы пастаноўкі знакаў прыпынку ў сказах з аднароднымі членамі. (слайды № 6-8)
1. У якіх выпадках паміж аднароднымі членамі ставіцца коска?
1. Калі паміж аднароднымі членамі коска не ставіцца?
1. Якія знакі прыпынку ставяцца ў сказах з абагульняльнымі словамі пры аднародных членах сказа? 

1. Паглыбленая праца над тэарытычнымі звесткамі і практычнымі ўменнямі.
Настаўнік. А зараз я прапаную вам невялікую віктарыну на тэму “Насельнікі прыбярэзінскіх лясоў”. На слайдах будуць дадзены сказы, узятыя з апавяданняў Рыгора Ігнаценкі. Абапіраючыся на змест сказаў, вы паспрабуеце вызначыць, пра якую птушку ці звера ідзе гаворка. А таксама вам патрэбна будзе знайсці ў сказах і выпісаць сабе ў сшытак аднародныя члены, вызначыць іх сінтаксічную ролю.
Сказ 1. Як бы ты ні спяшаўся, як бы ні падціскаў час, а заўсёды, як толькі пачуеш іх развітальныя трубныя галасы ўгары, разагнеш стомленую працай спіну, узнімеш галаву і праводзіш вачамі аж да таго часу, пакуль птушкі не знікнуць з вачэй. (слайд № 9)
Спачатку вучні зачытваюць свае адказы (іх правільнасць будзе ўлічана настаўнікам пры выстаўленні адзнакі за ўрок), а затым на слайдах будуць дэманстравацца правільныя адказы (самаправерка).
Адказ да віктарыны: журавы (апавяданне “Жураўліная горка”) (слайд №9)
Адказ па тэме ўрока: аднародныя выказнікі – пачуеш, разагнеш, узнімеш, праводзіш. (слайд №10)
Сказ 2. Дзюба ў драпежніка раз’юшана раскрыта, горла ў азарце хадуном ходзіць, шэрыя крылы і хвост шырока распушчаны, лютай злосцю гараць янтарна-жоўтыя вочы птаха. (слайд № 11)
Адказ да віктарыны: ястраб (апавяданне “Малады ястрабок”). (слайд №12)
Адказ па тэме ўрока: аднародныя дзейнікі: крылы і хвост. (слайд №13)
Сказ 3. З году ў год яны перад адлётам у вырай з усіх навакольных вёсак і сёл збіраюцца на прыбярэзінскія лугі. І часам іх досыць-такі шмат. Аднаго разу я іх памылкова палічыў за жанчын, якія згабалі сена. І як жа быў здзіўлены, калі гэтыя ў белых кофтачках “жанчыны” раптам узмахнулі крыламі і ўзняліся ў паветра… (слайд № 14)
Адказ да віктарыны: буслы (апавяданне “Жнівеньскія лугі”). (слайд №15)
Адказ па тэме ўрока: аднародныя акалічнасці: вёсак і сёл, аднародныя выказнікі: узмахнулі і ўзняліся. (слайд №16)
Сказ 4. Беляка і сапраўды цяжка заўважыць на снезе. А калі і ўгледзіш, дык толькі па чорных кончыках вушэй, караму вочку ды бела-бруднаватых падэшвах ног звярка. (слайд №17)
Адказ да віктарыны: заяц (апавяданне “Зялёныя варотцы”). (слайд №18)
Адказ па тэме ўрока: аднародныя дапаўненні: кончыках, вочку, падэшвах. (слайд №19)
Сказ 5. Заданне: запісаць сказ у сшытак, зрабіць яго сінтаксічны разбор.
Вось рыжая чырвоным полымем мільганула па белым снезе, таропка перасекла Хітры лабячок, выскачыла на першую дарожку і жывым клубком коціцца па ёй. (слайд №20)
Адказ да віктарыны: ліса (апавяданне “Хітры лабячок”). (слайд №21)
Адказ па тэме ўрока: узор сінтаксічнага разбору сказа; аднародныя выказнікі: мільганула, прасекла, выскачыла, коціцца. (слайд №22)
Дадатковае заданне да сказа 5: вызначце мастацкія сродкі выразнасці ў сказе.
Адказы вучняў: чырвоным полымем, жывым клубком (параўнанні), мільганула, коціцца (метафары).
Узаемаправерка сшыткаў.
Фізкультхвілінка. Закрыць вочы, уявіць сабе птушку ці звера на фоне прыроды. 
Настаўнік. Віктарына “Насельнікі прыбярэзінскіх лясоў” працягваецца, але граматычнае заданне будзе ўскладнена: трэба запісаць прапанаваныя сказы і уставіць, дзе патрэбна, знакі прыпынку, падкрэсліваючы аднародныя члены ў адпаведнасці з іх сінтаксічнай роляй. Знакі прыпынку патлумачыць.
 Сказ 1. Ранкам, яшчэ са змрокам, чырванабровыя птахі узнімаюцца на кусты і дрэўцы і дзяўбуць на іх пупышкі і завушніцы. (слайд №23)
Адказ да віктарыны: цецерукі (апавяданне “Малады ястрабок”). (слайд №24)
Адказ па тэме ўрока: аднародныя акалічнасці: на кусты і дрэўцы, аднародныя выказнікі: узнімаюцца, дзяўбуць, аднародныя дапаўненні: пупышкі і завушніцы. (слайд №25)
Сказ 2. Вялізны, мажны, звер натапырыў круглыя лапухі-вушы і насцярожана аглядае прагаліну наперадзе, чуйна нюхае прахалоднае вечаровае паветра. (слайд №26)
Адказ да віктарыны: дзік (апавяданне “Дзікі”). (слайд №27)
Адказ па тэме ўрока: аднародныя азначэнні: вялізны, мажны; аднародныя выказнікі: натапырыў, аглядае, нюхае. (слайд №28)
Графічны дыктант.
Заданне: да сказаў з абагульняльнымі словамі пры аднародных членах пабудаваць схемы.
1.Начны замаразак усё на балотцы клапатліва прыбраў у срэбнашэрань: высокі чарнабыльнік, пні, чэзлыя дрэўцы і кусты.
2. Перад вачыма ў мяне выразна ўсплыў той незабыўны малюнак: наша вялікае зыркае вогнішча, нерухомыя шырокія чорныя лапы елак над галовамі, высёлыя, узбуджаныя твары сяброў, густая цемра веснавой ночы.
3. Жывучы на рацэ, я абзавёўся тут знаёмымі. Вось некаторыя з іх: кулічок-перавозчык, драч-скрыпун, чарацянка-цвыркун, сям’я шэрых качак. Усе яны мне дарагія і блізкія. (“Сумны выпадак”)
Лексічная работа. Тлумачэнне лексічнага значэння слова “срэбнашэрань”. 
Граматычнае заданне да сказаў.
Першы сказ перабудаваць так, каб замест двукроп’я ў ім быў ужыты працяжнік.
Сказы “Вось некаторыя з іх: кулічок-перавозчык, драч-скрыпун, чарацянка-цвыркун, сям’я шэрых качак. Усе яны мне дарагія і блізкія” аб’яднаць у адзін сказ так, каб у ім былі ўжыты двукроп’е і працяжнік.
Праца з тэкстам.
Настаўнік. У Рыгора Ігнаценкі ёсць апавяданне “Сустрэча з цудам”, у якім так ярка, вобразна і рамантычна малюецца яго галоўны герой – грацыёзны прыгажун лось. У ружовым святле усходу ён выходзіць на бераг ракі Бярэзіны. Каб больш выразна ўявіць гэту карціну, давайце звернемся да слайда (№29). Вам будзе дадзены ўрывак з апавядання на лістах (гл. Дадатак). Ваша заданне – прачытаць уважліва ўрывак, вызначыць тып тыксту, алоўкамі падкрэсліць аднародныя члены. (вучні пазначаюць на лістах свае прозвішчы і, выканаўшы заданне, здаюць лісты на праверку)

1. Рэфлексія.
Прадоўжыце сказ: “Сёння на ўроку…”
· Было цікава…
· Было цяжка…
· Я навучыўся…

1.   Вынікі ўрока, выстаўленне адзнак.
1. Дамашняе заданне. Напісаць невялікае апавяданне пра насельнікаў лесу ў мастацкім стылі з ужываннем аднародных членаў сказа. 












 










    Дадатак 
[bookmark: _GoBack]Уважліва прачытаць урывак, вызначыць тып тыксту, алоўкамі падкрэсліць аднародныя члены.
Ішоў ён паважна, не спяшаючыся, галаву трымаў высока, ганарліва, быццам баяўся згубіць сваю дарагую карону.
Вось ён наблізіўся да берага і, не вагаючыся, рашуча ўвайшоў у цёплую ваду. Тыцнуўся ў яе пысай і прагна стаў піць.
Што і казаць, вельмі маляўнічая карціна: задуменная туманная раніца, спакойная роўнядзь санлівай ракі і вось гэты лясны волат у ёй.
Непадалёк ад лася ўспляснула буйная рыбіна, пусціла па вадзе кругі. Рагач узняў галаву. 3 рота ў жывёлы буйным шротам пасыпаліся на ваду кроплі. Лось чуйна пакратаў вушамі, у адзін бок паглядзеў, у другі, ціха фыркнуў. I зноў нахіліўся да вады.
Чародка дзікіх качак таропка праплыла каля самай жывёлы з адной зялёнай купкі аеру ў другую. Але лася гэта ані не занепакоіла. Ён нават ўвагі на іх не звярнуў, быццам яны былі нежывыя.
Ускудлачаная варона села на вільготны ад расы куст вярбоўніку побач. Заўважыла шэрая рагача і ўзрушана закрычала на ўсю раку: «Кар-р-ррр! Кар-р-ррр!..» Але і гэта жывёлу ані не патурбавала. Лясны волат як цадзіў цёплую ваду праз зубы, так і цадзіў далей.
Аднекуль здалёк даляцеў стрэл. Лось спалохана скалануўся, нервова ўскінуў угору рагатую галаву і, нібы статуя, застыў на месцы, гатовы ў любую хвіліну знікнуць у хмызняку.
У гэты момант з-за шэрага кустоўя чырвоным колам выкацілася жнівеньскае сонца. Вялізнае, яркае. На нейкае імгненне яно апынулася на галінастых рагах жывёлы, заліло іх яркай чырванню.
Якое ж гэта было непаўторнае відовішча! Такое чалавеку суджана, мусіць, убачыць толькі раз у жыцці. Здаецца, глядзеў бы на гэты цуд, не адводзячы вачэй, і глядзеў...












